L’Udin al torne a cjase di Rome cence ponts, cun trê goi cjapâts, doi fats e plui di cualchi ocasion straçade. Cu la scuadre di Garcia i blancs e neris a podevin ancje pierdi, stant che chê e je une des miôr dal campionât, ma a vevin di mostrâ un almancul tic di snait e di personalitât.
A àn mostrât chel e chê, ma àn palesât ancje – e soredut – i lôr difiets di simpri, almancul par cheste stagjon: une fature mostre par rivâ a meti une bale tal sac e une cierte capacitât tal clopâ in difese e fâsi cjastiâ par chest de bande dai aversaris.
La scuadre furlane si presente a Rome cul so classic 3-5-1-1. L’intindiment al è clâr: fâ sù une roste cuintri de potence di atac romaniste e provâ a rispuindi in cuintripît.
La Rome e cjape sù il control des operazions, ma la prime iniziative ofensive e je di marcje blancje e nere: tîr di Badu mandât in corner. La rispueste e rive di Destro, che al impegne Scuffet. Po e cres la pression romaniste e dopo vincjeun minûts al rive il gol di Totti.
La reazion dal Udin si le viôt daurman, cuntune biele conclusion di Badu fermade di De Sanctis, però la Rome e manten la sô supremazie teritoriâl e ator de mieze ore al rive a fâ ancje il secont gol, cun Destro, su passaç di Gervinho. Al torne a provâ a fâ alc Di Natale ma il puartîr romanist al rive a mandâle fûr e sùù par jù pal ultin cuart di ore dal prin timp nol sucêt nuie altri.
Il secont timp si vierç cuntun Udin plui decîs, che cun Pinzi al smieze lis distancis dopo sîs minûts cunDi Natale si svicine ae paritât, se nol fos par De Sanctis.
I romaniscj si rindin cont che l’Udin al à masse iniziative e duncje a tornin a cjapâ il control de situazion, cuntune pression ofensive che e cres, in graciis des iniziativis di Gervinho e Torosidis, che al firme il tierç gol de sô scuadre.
L’Udin al prove ancjemò a ridusi lis distancis e al rive a fâlu cun Basta. Ma nol rive a fâ di plui.
Te prossime partide l’Udin al zuiarà cul Sassuolo in cjase. A coventin snait, personalitât e soredut atenzion.
fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn